ทริสลดเครดิตหุ้นกู้มีการค้ำประกันของอีซี่บายเป็นA+จากAA-
ทริสเรทติ้งลดอันดับหุ้นกู้มีการค้ำประกันของ บ. อีซี่ บาย เป็น &#8220;A+&#8221; จาก &#8220;AA-&#8221;&nbsp;&nbsp;
4 มิ.ย. 2553

ทริสเรทติ้งลดอันดับหุ้นกู้มีการค้ำประกันของ บ. อีซี่ บาย เป็น “A+” จาก “AA-”  
บริษัท ทริสเรทติ้ง ประกาศลดอันดับเครดิตหุ้นกู้มีการค้ำประกันของ บริษัท อีซี่ บาย  เป็นระดับ “A+” จาก “AA-” พร้อมทั้งคงอันดับเครดิตองค์กรของบริษัทที่ระดับ “BBB” โดยแนวโน้มของทั้งอันดับเคริตองค์กรและหุ้นกู้ยังคง “Negative” หรือ “ลบ” อันดับเครดิตหุ้นกู้ที่ปรับลดลงสะท้อนถึงฐานะการเงินที่อ่อนแอลงของ ACOM Co., Ltd. ซึ่งเป็นบริษัทแม่และผู้ค้ำประกันหุ้นกู้ของบริษัท 
ทั้งนี้ คาดว่าฐานะการเงินของ ACOM อาจได้รับแรงกดดันจากการตั้งสำรองที่เพิ่มขึ้นทั้งสำหรับหนี้ที่ไม่ก่อให้เกิดรายได้และสำหรับใช้คืนเงินแก่ลูกค้าที่จ่ายดอกเบี้ยไว้เกินก่อนที่กฎระเบียบของทางการจะมีผลบังคับใช้ รวมถึงแรงกดดันจาก “Money Lending Business Law” ที่จะบังคับใช้อย่างเต็มรูปแบบในประเทศญี่ปุ่นในเดือนมิถุนายน 2553 และภาวะแวดล้อมทางเศรษฐกิจของประเทศญี่ปุ่นที่เอื้อต่อการประกอบธุรกิจน้อยลง
อันดับเครดิตหุ้นกู้มีการค้ำประกันของบริษัทยังสะท้อนการค้ำประกันเต็มจำนวนจาก ACOM ซึ่งได้รับอันดับเครดิตในระดับ “Baa3” ด้วยแนวโน้ม “Negative” หรือ “ลบ” จาก Moody’s Investors Service (Moody’s) และระดับ “BBB” ด้วยแนวโน้ม “Negative” หรือ “ลบ” จาก Standard &amp; Poor’s (S&amp;P) โดยอันดับเครดิตของ ACOM ได้รับแรงหนุนจากฐานะทางการตลาดที่แข็งแกร่งในธุรกิจสินเชื่อเพื่อการบริโภค ตลอดจนการมีผู้บริหารที่มีประสบการณ์ การมีธุรกิจที่หลากหลาย และการที่ ACOM เป็นบริษัทในเครือที่สำคัญของ Mitsubishi-UFJ Financial Group Inc. (MUFG) โดยปัจจุบัน MUFG ถือหุ้น ACOM ในสัดส่วน 40.04% ซึ่งทำให้ ACOM เป็นบริษัทย่อยที่อยู่ภายใต้การกำกับแบบรวมกลุ่มของ MUFG มาตั้งแต่วันที่ 25 ธันวาคม 2551 อย่างไรก็ตาม จุดแข็งดังกล่าวมีข้อจำกัดจากภาวะการแข่งขันที่รุนแรงและความเสี่ยงด้านกฎระเบียบของทางการซึ่งมีผลกระทบในเชิงลบต่อผลประกอบการของธุรกิจให้สินเชื่อเพื่อการบริโภคที่ไม่ใช่ธนาคารพาณิชย์ในประเทศญี่ปุ่น
แนวโน้ม “Negative” หรือ “ลบ” สำหรับอันดับเครดิตหุ้นกู้ของบริษัทอีซี่ บายสะท้อนถึงความไม่แน่นอนที่ยังคงมีอยู่ในผลประกอบการสำหรับปีงบประมาณ 2553 ของบริษัทแม่ผู้ค้ำประกันหุ้นกู้คือ ACOM เนื่องจาก ACOM ได้รับแรงกดดันเป็นอย่างมากจากภาระการตั้งสำรองที่เพิ่มขึ้นสำหรับรองรับหนี้ที่ไม่ก่อให้เกิดรายได้และใช้คืนเงินแก่ลูกค้าที่จ่ายดอกเบี้ยไว้เกินก่อนที่กฎระเบียบของทางการจะมีผลบังคับใช้